《咏史》
元代·独乐园主

三皇之前不可传，尧舜垂衣化自然。夏衰商败兵革起，征讨有罪非传贤。

苍姬种德极深厚，历载八百何绵绵。孔丘孟轲不得位，唯有文字登书编；

春秋笔削严一字，诛恶褒善持大权；丘明作传详本末，下迨战国何茫然。

秦皇并吞六王毕，始废封建迷井田；功高自谓传万世，仁义不施徒托仙；

东游弗返祖龙死，赤灵火德明中天。汉朝文景称至治，刑措可比成康前；

无端杂用黄老术，是以未得称其全。王莽贼臣篡汉祚，赖有光武如周宣；

云台名将应列宿，婉婉良策扶戎轩；绝胜高祖醢彭越，可比周召终天年。

崇儒往谒曲阜庙，典章灿灿罗星躔；后人不省创业苦，宠任阉宦皆貂蝉；

西园粥爵诚可耻，党锢忠士灾何延。一朝曹氏帝称魏，铜驼荆棘生荒烟；

关张早死后主弱，典午自帝开坤埏。五胡云扰乱中国，五马南渡何翩翩。

六朝兴废有得失，岂知合并归杨坚；琼花城里建宫阙，汴河春水浮龙船。

乱离思治否复泰，唐室高祖催飞骞；秦王神武不可及，遂承天祚传高玄。

大纲不正有惭色，我尝抚卷思其渊。纷纷女祸握神器，扰扰藩镇横戈鋋；

乘舆避乱数奔窜，翠华几度游西川。黄巢残贼不忍说，白骨山积血成泉；

侵凌渐使唐祚绝，江海虽大犹涓涓。朱温降将乃一贼，僭号暂时得复失。

后唐石晋暨知远，但以功利不尚德。周家亦僭登天基，独有世宗明治术。

我朝列圣皆深仁，天下苍生得苏息。史书浩浩充屋栋，人主欲观宁遍及。

小臣纂集作通鉴，治乱兴亡明似日。愿言乙夜细垂观，比美成王戒无逸。